ໃນຕອນເຊົ້າວັນທີ 22 ມີນາ 2018 ທີ່ຜ່ານມາທາງໜ່ວຍພັກພະແນກ ປທສ ແຂວງຜົ້ງສາລີ ໄດ້ຈັດໃຫ້ມີພິທີຮັບໃບຢັ້ງຢືນໜ່ວຍພັກແຂງ-ຮູ້ນຳພາຮອບດ້ານຄັ້ງທີ4 ແລະ ມອບບັດສະມາຊິກພັກສົມບູນທີ່ໄດ້ມາດຖານຄັ້ງທີ 1 ຂອງໜ່ວຍພັກພະແນກ ປທສ ແຂວງ ຂື້ນທີ່ຫ້ອງປະຊຸມຂອງພະແນກ ຊັບພະຍາກອນທຳມະຊາດ ແລະ ສິ່ງແວດລ້ອມ ແຂວງ ໂດຍການໃຫ້ກຽດເຂົ້າຮ່ວມຂອງສະຫາຍ ພົນຈັດຕະວາ ທອງເສັດ ແສນວົງ ຮອງເລຂາພັກແຂວງ, ຫົວໜ້າກອງບັນຊາການ ປກຊ ແຂວງຜົ້ງສາລີ.
ມີແຂກຖືກເຊີນທີ່ມາຈາກຄະນະຈັດຕັ້ງແຂວງ, ກວດກາແຂວງ, ມີບັນດາສະຫາຍເລຂາໜ່ວຍພັກທີ່ມາຈາກບັນດາລັດວິສາຫະກິດໄປສະນີ ສາຂາແຂວງ, ລັດວິສາຫະກິດລາວໂທລະຄົມ ສາຂາແຂວງ, ລັດວິສາຫະກິດ ສະຕຣາ ໂທລະຄົມ ສາຂາແຂວງ ແຂກຖືກເຊີນຈາກໜ່ວຍພັກທີ່ຢູ່ອ້ອມຂ້າງພະແນກ ແລະ ມີບັນດາສະຫາຍສະມາຊິກພັກພາຍໃນໜ່ວຍ ເຂົ້າຮ່ວມຢ່າງພ້ອມພຽງ.
ເຊິ່ງກ່ອນອື່ນ ສະຫາຍ ປະສິດ ເຈັ່ນຕະຈັກ ເລຂາໜ່ວຍພັກ ກໍ່ໄດ້ຂື້ນຜ່ານບົດສະຫຼຸບໃນການຈັດຕັ້ງເຄື່ອນໄຫວ ແລະ ການຊີ້ນຳ-ນຳພາ ຕະຫຼອດໄລຍະ 1 ປີທີ່ຜ່ານມາ ເຊີ່ງສະຫາຍໄດ້ຍົກໃຫ້ເຫັນເຖິງບັນດາຜົນງານທີ່ພົ້ນເດັ່ນ ແລະ ບັນຫາທີ່ຕ້ອງແກ້ໄຂໃນຕໍ່ໜ້າ.
ຈາກນັ້ນ; ກໍ່ໄດ້ຜ່ານມະຕິຕົກລົງຂອງຄະນະປະຈຳພັກແຂວງ ສະບັບເລກທີ 19/ຄພຂ.ຜລ, ລົງວັນທີ 12 ມັງກອນ 2018ວ່າດ້ວຍການອະນຸມັດ ມອບໃບຢັ້ງຢືນໜ່ວຍພັກເຂັ້ມແຂງ-ຮູ້ນຳພາຮອບດ້ານ ໃຫ້ໜ່ວຍພັກພະແນກ ປທສ ແຂວງຜົ້ງສາລີ ຄັ້ງທີ4 ແລະ ຜ່ານມະຕິຕົກລົງຂອງຄະນະປະຈຳພັກແຂວງ ສະບັບເລກທີ 198/ຄພຂ.ຜລ, ລົງວັນທີ 17 ກໍລະກົດ 2017 ວ່າດ້ວຍການມອບບັດສະມາຊິກພັກສົມບູນທີ່ໄດ້ຕາມມາດຖານ ລວມຈຳນວນ 3 ສະຫາຍ, ຍີງ 2 ສະຫາຍຄື: ສະຫາຍ ວິນິດ ທະລາສຸກ, ສະຫາຍ ນາງ ຄອນສະໃໝ ອີນຕະພູມ, ສະຫາຍ ນາງ ພອນມະລີ ໄຊຍະກັນ ໃຫ້ກຽດຂື້ນມອບໂດຍ ສະຫາຍ ພົນຈັດຕະວາ ທອງເສັດ ແສນວົງ ຮອງເລຂາພັກແຂວງ, ຫົວໜ້າກອງບັນຊາການ ປກຊ ແຂວງຜົ້ງສາລີ ແລະ ຂື້ນຮັບໃບຢັ້ງຢືນໜ່ວຍພັກແຂງ-ຮູ້ນຳພາຮອບດ້ານຄັ້ງທີ4 ໂດຍ ສະຫາຍ ປະສິດ ເຈັ່ນຕະຈັກ ເລຂາໜ່ວຍພັກ ພະແນກ ປທສ ແຂວງ ຕໍ່ຈາກນັ້ນສະມາຊິກພັກສົມບູນທັງ 3 ສະຫາຍກໍ່ໄດ້ຂື້ນຮັບບັດສະມາຊິກພັກສົມບູນຕາມລຳດັບ.
(ພິທີມອບໃບຢັ້ງຢືນໜ່ວຍພັກແຂງ-ຮູ້ນຳພາຮອບດ້ານຄັ້ງທີ4)
(ພິທີມອບບັດສະມາຊິກພັກສົມບູນທີ່ໄດ້ມາດຖານ ຄັ້ງທີ1)